|  |
| --- |
| Description: ΛΟΓΟΤΥΠΟΣ ΡΑ′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533 **e-mail: info@rigasfereospeiraias.gr http://www.rfp.gr** |

ΠΕΙΡΑΙΑΣ 25/08/2025, Α.Π: 195

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ

**OXI στο νέο πειθαρχικό δίκαιο-έκτρωμα**

**για τους εργαζόμενους στο δημόσιο**

**ΟΛΟΙ/ΟΛΕΣ την Πέμπτη 28 Αυγούστου**

**στην Απεργιακή Συγκέντρωση της ΑΔΕΔΥ στο Σύνταγμα στις 10:00 π.μ.**

*Συνάδελφοι, συναδέλφισσες,*

Την Πέμπτη 28-8-2025 ψηφίζεται από τη Βουλή των Ελλήνων το αντιδραστικό νομοσχέδιο για το νέο πειθαρχικό δίκαιο των δημοσίων υπαλλήλων.

Ένα νέο πειθαρχικό δίκαιο που αποσκοπεί **στην καταπάτηση των εργασιακών δικαιωμάτων στον δημόσιο τομέα, στην επικράτηση του φόβου, στο χτύπημα της συνδικαλιστικής, πολιτικής, κοινωνικής δράσης και της δημοκρατίας. Το νέο αυτό πειθαρχικό δεν έρχεται** για να κατατροπώσει τις παθογένειες του δημόσιου τομέα -τις οποίες οι ίδιες οι κυβερνήσεις διαμόρφωσαν με τις πολιτικές τους εδώ και δεκαετίες-, αλλά έρχεται για να τρομοκρατήσει και να αλυσοδέσει τους εργαζόμενους ώστε να μη μιλούν, να μην αντιδρούν, να μη διεκδικούν.

**Είναι χαρακτηριστικό ότι στην εκπαίδευση, η εφαρμογή της αξιολόγησης και η προσπάθεια ποινικοποίησης του μεγαλειώδους αγώνα που μπλοκάρει το σύνολο των αντιεκπαιδευτικών αναδιαρθρώσεων, βρίσκεται στην προμετωπίδα**. Τη στιγμή που χιλιάδες εκπαιδευτικοί κουβαλούν στην πλάτη τους πειθαρχικά για τη στάση τους ενάντια στην αξιολόγηση, τη στιγμή που για πρώτη φορά μεταπολιτευτικά εκπαιδευτικός τίθεται σε δυνητική αργία για τη συνδικαλιστική της δράση, η κυβέρνηση επιχειρεί να αυστηροποιήσει το πλαίσιο ποινών και διαδικασιών με σαφή στόχο τον πλήρη εκφοβισμό, τη σιωπή και την υποταγή.

Έτσι στο νέο πειθαρχικό -μεταξύ άλλων- προβλέπονται: αυστηροποίηση των ποινών (αύξηση προστίμων, δυσμενής μετάθεση κ.λπ.), νέα σύνθεση των πειθαρχικών συμβουλίων που θα αποτελούνται αποκλειστικά από μέλη του Νομικού Συμβουλίου του κράτους, κατάργηση του δευτεροβάθμιου πειθαρχικού συμβουλίου και των ενστάσεων στις πειθαρχικές αποφάσεις και πρόβλεψη μόνο για δικαστικές προσφυγές κατά των αποφάσεων, fast track διαδικασίες, ομαδικές δίκες για συναφή πειθαρχικά κ.λπ. Ενώ σχετικά με την αξιολόγηση -που αποτελεί βασικό εργαλείο για την υποβάθμιση-ιδιωτικοποίηση και επιχειρηματική λειτουργία των δημόσιων υπηρεσιών- η «άρνησή» της επισύρει πρόστιμο ίσου με τις αποδοχές δύο (2) μηνών, ενώ η άρνησή της δύο φορές οδηγεί στην τιμωρία της οριστικής παύσης καθώς θεωρείται ισοβαρές αξιόποινο αδίκημα με την άρνηση του Συντάγματος, τις πράξεις κατά της γενετήσιας ελευθερίας κ.α.!

Πρόκειται για ένα πειθαρχικό δίκαιο-έκτρωμα, με ακραίες αντιδραστικές-αντιδημοκρατικές αλλαγές, πλήρως ενταγμένο στην αντεργατική και αυταρχική πολιτική της κυβέρνησης του εγκλήματος των Τεμπών και του σκανδάλου του ΟΠΕΚΕΠΕ.

**Απαιτούμε εδώ και τώρα την απόσυρση του νομοσχεδίου.**

**Το έκτρωμα αυτό δεν πρέπει να περάσει!**

**ΟΛΟΙ/ΟΛΕΣ την Πέμπτη 28 Αυγούστου 2025**

**στην Απεργιακή Συγκέντρωση της ΑΔΕΔΥ στο Σύνταγμα στις 10:00 π.μ.**

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |
|  |